text: নববধূকে রেখে পালানো সেই বর অবশেষে ফিরলেন
  প্রকাশিত : ১৪:১৬, জুন ১১, ২০১৯ | সর্বশেষ আপডেট : ১৭:৫৬, জুন ১১, ২০১৯
  টাঙ্গাইলের সখীপুরে বিয়ের একদিন পর আহসান হাবীব রোমান (৩০) নামে এক তরুণ উধাও হয়ে যাওয়ার তিনদিন পর ফিরে এসেছেন। সোমবার (১০ জুন) রাতে তিনি বাড়িতে ফিরেছেন। বাড়ি ফেরার বিষয়টি নিশ্চিত করেছেন রোমানের বাবা মজিবর রহমান।
  রোমান উপজেলার যাদবপুর ইউনিয়নের বোয়ালী গ্রামের মজিবর রহমানের ছেলে।
  এর আগে শনিবার (৮ জুন) তিনি ওই এলাকা থেকে উধাও হন। ঘটনাটি নিয়ে এলাকায় বেশ চাঞ্চল্য সৃষ্টি হয়। এ ঘটনায় রবিবার (৯ জুন) দুপুরে তার পরিবারের পক্ষ থেকে সখীপুর থানায় একটি সাধারণ ডায়েরি করা হয়।
  মজিবর রহমান বলেন, 'সোমবার রাতে রোমান বাড়িতে ফিরেছে। তবে কি কারণে সে পালিয়েছিল তা এখনও জানা যায়নি। ছেলের বউও আমাদের বাড়িতেই আছে। রোমান বাড়িতে ফিরে আসায় পরিবারের সবাই অনেক খুশি।'
  প্রসঙ্গত, ঈদের দুই দিন পর গত শুক্রবার (৭ জুন) উপজেলার বহুরিয়া চতলবাইদ গ্রামের ফজলুল হক লিটনের মেয়ে মরিয়ম আক্তারের সঙ্গে আহসান হাবীব রোমানের বিয়ে হয়। ওই দিনই কনেকে রোমানদের বাড়িতে নিয়ে আসা হয়। পরদিন শনিবার (৮ জুন) সকাল থেকে রোমান নিখোঁজ হন।